Stațiunea din România, supranumită "Perla Oltului". Locul ideal pentru o vacanță în orice sezon
Stațiunea balneoclimaterică Căciulata este una dintre principalele atracții turistice din județului Vâlcea, Oltenia, România, este o oază de sănătate și relaxare cu caracter permanent, deschisă vizitatorilor în orice perioadă a anului.
Împreună cu orașul Călimănești și celelalte localități componente - Jiblea Nouă, Jiblea Veche, Păușa și Seaca - formează un ansamblu încadrat de masivului Cozia și a munților Căpățânii din Carpații Meridionali.
Complexul balnear de prestigiu este recunoscut pentru beneficiile sale terapeutice și atmosfera relaxantă pe tot parcursul anului, fiind vizitat în număr mare de turiști care vor relaxare, vindecare și o oază de liniște.
Una dintre comorile stațiunii Călimănești-Căciulata este reprezentată de Aleea de cură balneară, cunoscută în trecut sub denumirea de Aleea Geniștilor sau Aleea Muncitorilor.
Acest traseu facil, ce străbate pădurea paralel cu drumul național DN 7/E 81, are o lungime de aproximativ 2,5 kilometri și poate fi parcurs în aproximativ o jumătate de oră.
Amenajată în timpul Primului Război Mondial de către inginerii germani ai unui batalion de geniu, a devenit un punct de atracție pentru turiști datorită frumuseții și istoriei sale bogate.
Unde se află și cum ajungi la Călimănești-Căciulata
Stațiunea Călimănești-Căciulata se găsește în inima României, la poalele sudice ale Carpaților Meridionali, într-o zonă de o frumusețe deosebită.
Situată la ieșirea din Defileul Oltului, această oază de relaxare și tratament se află la aproximativ 20 de kilometri de Râmnicu Vâlcea și 80 de kilometri de Sibiu.
Accesul către stațiune poate fi realizat ușor și convenabil, fie cu mașina personală sau cu autocarul. Există curse regulate atât din Sibiu și Râmnicu Vâlcea, cât și din București, la doar 200 de kilometri distanță, sau din Târgu-Jiu, la aproximativ 130 de kilometri, pe drumul național DN 7/E 81. De asemenea, există opțiunea de a ajunge cu trenul, pentru cei care preferă acest mijloc de transport.
Apele termale din Călimănești-Căciulata
Cu o istorie îndelungată și renume binecunoscut în domeniul sănătății și wellness-ului, izvoarele termale din Călimănești-Căciulata reprezintă o comoară naturală pentru cei care caută vindecare și relaxare în mijlocul naturii și al peisajelor spectaculoase.
Situată în inima României, această zonă este recunoscută pentru apele sale minerale bogate în proprietăți curative, oferind o gamă variată de beneficii pentru corp și minte.
Cu conținutul lor bogat în minerale precum sulf, magneziu și calciu, izvoarele termale din Călimănești-Căciulata au un impact terapeutic semnificativ asupra sistemului muscular și articular. Aceste minerale contribuie la relaxarea mușchilor tensionați și la ameliorarea durerilor articulare.
Apele calde și mineralele izvoarelor termale au un efect calmant asupra sistemului nervos, facilitând relaxarea profundă și reducerea stresului și a anxietății.
Inhalarea aburilor din izvoarele termale poate fi benefică în tratarea afecțiunilor respiratorii precum sinuzita sau bronșita, datorită efectului lor de deschidere a căilor respiratorii și de ameliorare a simptomelor.
Multe locații din Călimănești-Căciulata oferă tratamente cu nămol terapeutic, băi calde cu ape minerale și masaje terapeutice. Aceste terapii contribuie la detoxifierea pielii, ameliorarea durerilor musculare și articulare și îmbunătățirea circulației sanguine.
Pe lângă beneficiile fizice, izvoarele termale au și un impact pozitiv asupra sănătății mentale. Echilibrul emoțional, reducerea anxietății și îmbunătățirea calității somnului sunt doar câteva dintre beneficiile pe care le oferă acest mediu natural relaxant.
Descoperite încă din anul 1827, izvoarele termale din această zonă pitorească a României sunt recunoscute pentru proprietățile lor curative și sunt folosite într-o gamă largă de terapii.
Aceste ape minerale au concentrație, compoziție chimică și temperatură variabile, fiind hipotonice și oferind multiple beneficii pentru sănătate.
Aici se vindecă o varietate de afecțiuni, inclusiv probleme gastro-intestinale, renale, metabolice și nutriționale, precum și afecțiuni ale aparatului locomotor, respirator, cardiovascular și ginecologic.
Tratamente pe care le poți face aici
Tratamentele externe includ băi minerale, irigații, pulverizații și inhalări, care sunt benefice în ameliorarea durerilor musculare și articulare, a afecțiunilor reumatice, a problemelor respiratorii și a multor alte condiții medicale.
În plus, tratamentele parenterale, cum ar fi injecțiile intramusculare cu apă sulfuroasă, sunt utilizate în cazul bolilor alergice.
În stațiunea Călimănești-Căciulata, există instalații moderne de tratament, inclusiv instalații pentru băi calde și hidroterapie, buvete pentru cură internă cu ape minerale, instalații pentru aerosoli și inhalații, precum și cabinete medicale specializate pentru diverse afecțiuni.
De asemenea, există două sanatorii cu profile diferite, unul specializat în tratarea urmărilor hepatitei infantile și unul dedicat bolnavilor de silicoză.
Obiective turistice în Călimănești-Căciulata și în împrejurimi
Călimănești-Căciulata și împrejurimile sale sunt un adevărat paradis pentru cei care iubesc natura și istoria, dar și relaxarea.
Această destinație turistică este una dintre cele mai căutate stațiuni pe tot parcursul anului, indiferent de anotimp. Iată câteva dintre obiectivele turistice de neratat în această zonă:
Mănăstirea Cozia
Situată pe malul drept al râului Olt, Mănăstirea Cozia este un important monument de artă religioasă. Fondată de domnitorul Mircea cel Bătrân, mănăstirea este remarcabilă pentru bisericile sale impunătoare și pentru picturile restaurate în timpul domniei lui Neagoe Basarab. Aici se pot vizita mai multe morminte ale unor personalități istorice precum voievodul Mircea sau Theofana, mama lui Mihai Viteazul.
Parcul Național Cozia
Cu o întindere de aproximativ 17.000 de hectare, Parcul Național Cozia este o adevărată comoară naturală. Acoperind partea central-sudică a Carpaților Meridionali, acest parc încântă privirile cu pădurile sale de fag, gorun, molid și brad. Aici te poți bucura și de o diversitate remarcabilă a vegetației, inclusiv specii rare de plante.
Aleea de cură balneară
O altă atracție din Călimănești-Căciulata este itinerarul de cură balneară, care leagă localitățile Călimănești și Căciulata printr-o pitorească alee pietonală. Acest traseu încadrat în frumusețea pădurii poate fi parcurs în aproximativ 40 de minute și este ideal pentru plimbări relaxante în natură.
Aqua Park Cozia
Dacă ești în căutare de distracție și relaxare, nu trebuie să ratezi o vizită la Aqua Park Cozia. Aici vei găsi piscine și tobogane adaptate tuturor categoriilor de vârstă, precum și bazine cu apă termală, atât acoperite, cât și descoperite.
Cascada Lotrișor
Situată pe Valea Lotrișorului, Cascada Lotrișor este o bijuterie naturală înconjurată de frumusețea Munților Căpățânii și de Parcul Național Cozia.
Ceea ce face această cascadă deosebită este faptul că a fost creată de mâna omului în anii 1970 – 1971, odată cu reconstrucția drumului forestier și devierea pârâului printr-un tunel săpat în stâncă.
Mănăstirea Turnu
La poalele muntelui Cozia se află Mănăstirea Turnu, o impresionantă construcție religioasă. Biserica veche, construită în anul 1676, este o ctitorie a fostului episcop de Râmnic, Varlaam, și merită vizitată pentru arhitectura sa impresionantă și pentru atmosfera solemnă.
Castrul Roman Arutela
O altă atracție turistică din Călimănești-Căciulata este Castrul Arutela, o fortificație romană cu o istorie bogată. Construit în perioada anilor 137-138 d.Hr., acest castru a avut un rol esențial în apărarea imperiului roman împotriva invaziilor barbare din nord-estul Daciei.
În prezent, se pot vedea urme ale castrului și ale termelor romane, precum și o porțiune a vechiului drum roman, pavat cu piatră cioplită.
Poiana lui Căliman
La intrarea în Stațiunea Căciulata se întinde Poiana lui Căliman, un parc recent amenajat, perfect pentru o plimbare relaxantă cu familia. Această poiană își trage numele de la un conducător de obște din secolul V, Căliman, care obișnuia să-și pască animalele pe aceste meleaguri. Fascinat de faptul că acestea nu se îmbolnăveau de o boală comună în acea perioadă, ciobanul s-a spovedit călugărilor de la Mânăstirea Cozia și a atribuit vindecarea lui și a oilor unui lac din "câmpul lui Căliman".
Sursa: StirilePROTV
Etichete:
Dată publicare:
31-03-2024 13:22